1,2 millioner tons cement. Så meget indebærer leverancen, som Aalborg Portland har vundet udbuddet på. For Danmarks hidtil største infrastrukturprojekt skal bygges med cement fra det nordjyske firma. - Vi er stolte af, at vi får mulighed for at levere cement til et historisk infrastrukturprojekt, der vil komme utallige mennesker til gavn i både Danmark og resten af Europa, siger CEO Søren Holm Christensen fra Aalborg Portland i en pressemeddelelse. Det er bygningen af Femern-Bælt-tunnelen, som Aalborg Portland nu bliver en del af. En del af noget større Aalborg Portland skal nu fragte de 1,2 millioner tons cement til produktionsanlægget i Rødbyhavn, hvor de i forvejen har leveret cement til byggepladsen. For at minimere CO2-udledninger bliver det med skibstransport. Den første leverance forventes allerede at blive sendt afsted i august i år. Femern-Bælt-tunnelen er en 18 kilometer lang tunnel, som kommer til at binde Danmark og Tyskland sammen under Femern Bæltet og sænke rejsetiden. Et projekt, som er tre gange så stort som byggeriet af Storebæltsbroen. - For Aalborg Portland og dansk cementproduktion er det et prestigeprojekt, og samtidig er Femern-Tunnelen også en understregning af, hvorfor cement er et uundværligt materiale, når det gælder anlægskonstruktioner og infrastrukturprojekter i denne skala, siger Søren Holm Christensen. Første spadestik blev taget i 2021, men den er langt fra færdig. Og nu kommer de enorme tunnelelementer til at være med nordjysk cement, når det forhåbentlig står færdigt i 2029. Aftalen, der løber frem til maj 2027, omfatter leverancer af omkring 1,2 millioner tons cement af typen Aalborg Solid.

Opsummering:
Femern-Bælt-tunnelen mellem Danmark og Tyskland bliver bygget med nordjysk deltagelse.